Diari Oficial de la Generalitat Valenciana


Sumari del DOGV 9308, del 29-03-2022 (2022/2321)

RESOLUCIÓ de 19 de novembre de 2021 del director general de Qualitat i Educació Ambiental, per la qual es formula declaració d'impacte ambiental del projecte planta de tractament de residus no perillosos (emmagatzematge i valorització de cables elèctrics), en el terme municipal de Montaverner (València) (expedient 41/2020/AIA).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9308

Data del DOGV
:   29-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2321


Data del document
:   19-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Montaverner
    * impacte ambiental

RESOLUCIÓ de 19 de novembre de 2021 del director general de Qualitat i Educació Ambiental, per la qual es formula declaració d'impacte ambiental del projecte planta de tractament de residus no perillosos (emmagatzematge i valorització de cables elèctrics), en el terme municipal de Montaverner (València) (expedient 41/2020/AIA). [2022/2321]  
  
«Declaració d'impacte ambiental  
Expedient: 41-2020-AIA.  
Títol: planta de tractament de residus no perillosos (emmagatzematge i valorització de cables elèctrics).  
Òrgan substantiu: Ajuntament de Montaverner.  
Promotor: Eco Global Waste Solutions, SL.  
Localització: carrer Alfarrasí, núm. 17, polígon industrial la Cava, Montaverner (València).  
  
Descripció del projecte  
L'objecte del projecte és l'obtenció de llicència ambiental d'activitat, de la planta de tractament de residus no perillosos, emmagatzematge i valorització de cables elèctrics usats, al carrer Alfarrasí 17 del polígon industrial la Cava, del municipi de Montaverner (València).  
  
L'activitat es desenvoluparà en unes naus industrials adossades ja construïdes, d'una sola planta, amb estructura metàl·lica, tancaments de bloc de formigó i rajola, coberta de dos vessants i entresolat; els sòls són de formigó vibrat i remolinat.  
Compta amb una superfície útil de 3.109 m², dels quals 2.725m², són en planta baixa. La distribució de les zones de treball, emmagatzematge, lavabos, oficines, i vestuaris del personal, es troben identificades en els plans presentats.  
Gaudeix dels accessos del polígon industrial, arribant-se fàcilment des de la carretera CV-60.  
L'accés a la nau es realitza per diverses portes de 5,00m d'amplària per a l'entrada de mercaderies i porta de pas per a persones.  
La instal·lació disposa dels serveis de proveïment d'aigua potable, energia elèctrica, recollida de residus i connexió a la xarxa municipal de clavegueram.  
  
Procés industrial  
Els principals residus gestionats per l'empresa seran els cables elèctrics de coure (LER 170411); que arribaran per mitjà de transports autoritzats, des de les plantes de recollida. La capacitat de tractament anual s'estima en 10.000.000kg, i es gestiona un màxim de 45,4 t/dia.  
  
Els residus es rebran a l'entrada per un empleat, que després de comprovar que es transporten productes manipulables per l'empresa, emplenarà una fitxa de control, on quedarà registrat tant el vehicle com la procedència de la càrrega. El vehicle passarà a l'interior de la nau on es pesaran i es descarregaran els residus, que posteriorment es classificaran en diferents zones de la nau segons el seu tipus. S'estima una afluència d'entre 10 i 15 vehicles per setmana.  
Després de rebre la idoneïtat per un responsable es procedirà a realitzar els processos de fragmentació mitjançant equips hidràulics específics que separaran els residus en dues fraccions, que s'emmagatzemaran de manera separada, en contenidors d'entre 20 i 30m³. La primera fracció correspondrà al 45 % del producte, i serà el coure, que quedarà a la disposició de les factories que l'utilitzen com a matèria primera. La segona fracció, correspondrà al 55 % del producte i serà les restes i aïllaments de la coberta dels cables (LER 191002) residus no ferris compostos en la seua majoria per PVC i XLPE, que s'entregaran a gestor autoritzat, per a la seua valorització. S'estima que el total anual d'aquests serà de 5.500.000 kg.  
La maquinària emprada en el procés es compon de línia de fragmentació (cisalla talladora, cintes transportadores vibradores per a triatge, cambra de fragmentació, bomba hidràulica i tanc de GRG de 1000 l de capacitat), unitat d'assecatge d'aire, unitat desqualificadora, carretons elevadors i caterpilar.  
També es disposarà del material d'oficina necessari per a fer les tasques administratives, equips informàtics, telefonia, impressores, etc.  
  
La codificació dels residus per als quals se sol·licita la corresponent autorització administrativa d'emmagatzematge temporal és:  
17 04 01 coure, bronze, llautó.  
17 04 11 cables elèctrics de coure.  
19 10 02 residus no ferris procedents de la coberta de cables elèctrics PVC i XLPE  
15 01 01 paper i cartó procedents d'embalatges o envasos de productes de consum.  
  
Tramitació administrativa  
El 7 de febrer de 2020 es va rebre ofici de l'Ajuntament de Montaverner (òrgan substantiu del procediment, d'ara en avant US), sol·licitant l'avaluació d'impacte ambiental ordinària de l'activitat, «Planta de tractament de residus no perillosos (emmagatzematge i valoració de cables elèctrics)», en el polígon industrial la Cava, carrer Alfarrasí 17 de Montaverner (València), dins del seu procediment de tramitació de llicència ambiental d'activitat, del seu expedient 372/2019. El 13 de juliol de 2020 s'incorpora a l'expedient la següent informació aportada per l'US:  
- Sol·licitud de llicència ambiental de l'activitat.  
- Estudi d'impacte ambiental (d'ara en avant, EIA).  
- Document de síntesi de l'estudi d'impacte ambiental.  
- Informe de compatibilitat urbanística.  
- Projecte.  
- Notificacions a confrontants i publicacions.  
A data 23 de juliol de 2020 després de revisar la documentació, vist que alguns documents presentats estaven danyats i il·legibles, es va realitzar requeriment de documentació bàsica, (notificacions a confrontants i les notificacions i publicacions), així com el certificat del resultat de la informació pública i al·legacions. Es va realitzar un segon requeriment a data 12 de novembre de 2020.  
El 9 de novembre de 2020 l'US va aportar les notificacions a confrontants i novament l'estudi d'impacte ambiental. A data 5 d'agost de 2021 es rep de l'US la següent documentació:  
- Certificat de publicació en el tauler d'anuncis de l'Ajuntament.  
  
- Certificat de secretaria, de la publicació en el BOPV, i de l'absència de reclamacions.  
- Sol·licitud d'avaluació ambiental del promotor.  
  
Consideracions ambientals  
L'informe urbanístic municipal indica que l'activitat se situarà en un emplaçament qualificat de zona industrial de magatzems, tallers i ús terciari, segons indica el PGOU de Montaverner, que és compatible amb l'activitat projectada.  
Consultat el visor cartogràfic de l'IDEV, el projecte no es troba afectat per perillositat d'inundació, ni afecta espais naturals protegits. No existeix afecció a la vegetació, ja que es troba en una zona urbanitzada i construïda. No es preveu afectació al patrimoni cultural.  
  
Quant a la fauna existent en la zona, està condicionada per la intensa antropització del medi, i no es troben espècies d'interés o protegides a les quals puga afectar el projecte. Com a mesures preventives per a la fauna de la zona es proposa la disminució de velocitat en les instal·lacions i disminució de soroll.  
L'EIA presentat no considera altres alternatives tècnicament viables al projecte que garantisquen un impacte ambiental menor. Justifica la solució triada per la seua ubicació en una edificació ja construïda en sòl industrial, que minimitze d'aquesta manera l'impacte paisatgístic en reutilitzar un espai ja construït i integrat en l'entorn industrial. Considera que és una ubicació adequada per a l'activitat en tractar-se d'un local que permet per les seues característiques una menor afectació al sòl i a les aigües i una major idoneïtat, en el tractament de les aigües residuals, per estar dotada amb un sistema d'arquetes de separació d'hidrocarburs i greixos.  
El funcionament de l'activitat permetrà aprofitar determinats residus, per a afavorir així la seua reutilització i fomentar la utilització d'aquest material que contribuirà a millorar l'activitat econòmica. Es tracta, doncs, d'un impacte positiu.  
L'EIA estima, en la fase de funcionament, les següents afeccions ambientals:  
Afeccions a l'atmosfera:  
a) Alteració de la qualitat de l'aire:  
L'increment del trànsit rodat produirà un augment de les emissions de gasos i partícules contaminants a l'atmosfera. Així com un increment en el nivell sonor de la zona propi del trànsit, les accions de càrrega i descàrrega, i els processos industrials de l'activitat.  
Com a mesures preventives i correctores proposa la realització d'un manteniment periòdic i posada a punt de la maquinària utilitzada, així com la comprovació de la inspecció tècnica dels equips emprats en les instal·lacions. La maquinària emprada per a la gestió de residus i la maquinària per a realitzar els transports a l'interior de la nau serà elèctrica amb baixa producció de soroll.  
Per a minimitzar les vibracions, no s'instal·larà cap màquina a menys de 0,7m de les parets mitgeres o pilars, es disposaran sobre seients esmorteïts tipus silentblock o similar, i les màquines rotatives seran anivellades i equilibrades.  
El projecte inclou un estudi acústic que estima que l'aïllament proporcionat pels paraments constructius permet el compliment dels límits establits per al nivell sonor, i s'assumeix que el funcionament de l'activitat ha de ser estrictament diürn. Les conclusions de l'estudi acústic es consideren vàlides sempre que es verifiquen amb els resultats de les auditories acústiques legalment establides. Les auditories es realitzaran en la fase de funcionament i per un organisme de control.  
  
L'activitat es troba dins del catàleg d'activitats potencialment contaminadores de l'atmosfera CAPCA-2010 d'acord amb el Reial decret 100/2011, de 28 de gener (activitat de valorització no energètica de residus no perillosos amb capacitat < = de 50 t/dia trobant-se en el grup C amb el codi 09 10 09 03).  
Afectacions al sòl i a les aigües  
Durant el procés industrial, pot haver-hi afectació per causes accidentals com vessament de residus contaminants, és per això que es prendran una sèrie de mesures preventives com són:  
- La totalitat de l'activitat es realitzarà en dependències tancades amb sòl impermeabilitzat i sistema de recollida de vessaments.  
- L'emmagatzematge de les fraccions resultants del tractament dels residus es realitzarà de manera separada i en contenidors adequats a les característiques físiques i químiques de cada fracció.  
- Es disposarà, a bastament, dels materials necessaris per a una actuació immediata i eficaç, en cas de fuites i vessaments: contenidors, productes absorbents per a la contenció dels vessaments, recipients de seguretat, barreres i elements de senyalització per a l'aïllament de les àrees afectades, així com dels equips de protecció personal corresponents. Aquest material es trobarà inventariat i inclòs en manuals de procediment, que podran ser requerits i revisats per l'òrgan ambiental.  
  
- Qualsevol vessament de productes serà gestionat pel personal. Els treballadors comptaran amb instruccions operatives mediambientals per secció, que estableixen l'actuació davant qualsevol situació, incloses situacions d'emergència i accidents.  
- Es portarà un manteniment de la maquinària, compressors, etc., que utilitzen oli, per a evitar pèrdues.  
- Es prohibirà la realització d'activitats de manteniment o neteja d'equips i maquinària en aquelles zones que, per no trobar-se habilitades per a això, puguen provocar la contaminació d'aigües pluvials o de sòls contaminats.  
Afectacions al paisatge.  
L'activitat es desenvoluparà en naus ja construïdes i en un entorn industrial. Com a mesures preventives per a minimitzar l'impacte visual es proposa que el magatzematge no es realitze dispers per les instal·lacions sinó en zones específiques on s'instal·laran els contenidors habilitats per a això. L'enllumenat de les instal·lacions es realitza per mur de punts de llum, l'altura i la distribució dels quals no incideixen visualment des de l'exterior, minimitzant l'impacte visual durant la nit.  
Gestió de residus.  
El promotor disposarà de compromisos d'acceptació de residus per gestors autoritzats per a la totalitat dels residus generats per aquesta activitat (que en cap cas s'apilaran fora de la nau). Els compromisos estaran permanentment en vigor i a la disposició de l'autoritat ambiental competent. Es portarà un registre documental i cronològic dels residus recepcionats i els entregats als gestors autoritzats, que haurà d'estar a la disposició de les autoritats ambientals competents.  
  
Els residus procedents d'embalatges i deixalles pròpies de l'oficina i neteja del local podran ser retirats pel servei municipal de recollida de residus sòlids urbans. S'estima una quantitat de màxima diària de 5kg diaris.  
L'EIA inclou un programa de vigilància ambiental a fi de realitzar el seguiment de les afectacions sobre el medi ambient identificades, detectar afectacions no previstes i articular les mesures necessàries per a previndre-les i corregir-les, així com garantir el control de l'eficàcia de les mesures protectores i correctores proposades.  
Per a això, s'estableixen una sèrie de revisions i controls periòdics de la maquinària, sorolls, o gestió de residus. D'aquest programa de vigilància ambiental, es portarà un registre documentat que incloga el resultat dels controls i autocontrols periòdics proposats en la documentació tècnica, en aquesta resolució i els exigibles legalment. Així mateix, inclourà el control documental de la recepció i lliurament dels residus.  
  
  
Consideracions jurídiques  
Les instal·lacions per a desballestament i/o emmagatzematge de ferralla estan subjectes a avaluació d'impacte ambiental ordinària, segons el que es disposa en l'apartat 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març, en concordança amb l'article 7.1.a, de la Llei 21/2013, de 9 de desembre, d'avaluació ambiental.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que hi són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tots aquests antecedents, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que tinc, resolc:  
  
Primer  
Estimar acceptable, només als efectes ambientals i sense perjudici de la prèvia obtenció de les autoritzacions sectorials que hi siguen aplicables, l'activitat de «Planta de tractament de residus no perillosos, emmagatzematge i valorització de cables elèctrics usats» al carrer Alfarrasí 17 del polígon industrial la Cava del municipi de Montaverner (València), sempre que es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que constitueix l'expedient avaluat, així com els condicionants establits a continuació:  
1. Respecte al llistat definitiu de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Al començament de l'activitat i almenys cada cinc anys es realitzaran auditories acústiques per una entitat col·laboradora de l'administració en matèria de qualitat ambiental, fent constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
3. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
4. Les condicions de la present declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
5. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, aplicant el procediment d'avaluació d'impacte ambiental previst en aquesta.  
  
6. En els termes establits en l'article 43 de la Llei 21/2013, de 9 de desembre, la present declaració d'impacte ambiental perdrà la vigència i cessarà en la producció dels efectes que hi són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
Conforme amb el que es disposa en l'article 41 de la Llei 21/2013, de 9 de desembre:  
a) Publicar la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre ben en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 19 de novembre de 2021.- El director general de Qualitat i Educació Ambiental: Joan Piquer Huerga.»